Afrikaans is Groot: Bekende sanger weer terug op verhoog | Maroela Media
Theuns Jordaan is terug op die verhoog vir Afrikaans is Groot (AIG) se 2017-konsertreeks later vanjaar in Pretoria.
Volgens die organiseerders is die kontrakooreenkoms vir sy optrede tot groot tevredenheid van albei partye gefinaliseer.
"Ons beplan groot dinge vir vanjaar se optrede en is baie opgewonde oor Theuns se terugkeer. As een van Suid-Afrika se Afrikaanse topkunstenaars het hy nog altyd groot waarde en aanhang tot Afrikaans is Groot gevoeg," het Arnold Coleske van Coleske Artists gesê.
Jordaan het verlede jaar in Oktober op sosiale media aangekondig dat hy die organiseerders van Afrikaans is Groot hof toe vat, wat grootskaalse negatiewe terugvoer ontlok het. Talle aanhangers van die sanger het selfs gedreig om Afrikaans is Groot te boikot.
"Jordaan het verkies om kwessies waaroor hy verskil na die hooggeregshof vir beslissing te verwys. Afrikaans is Groot het steeds die hoogste agting en respek vir Jordaan as kunstenaar en die deur staan vir hom oop om, soos herhaaldelik versoek, direk met Afrikaans is Groot oor enige kwessie in gesprek te tree," het organiseerders verlede jaar in 'n persverklaring gesê.
Jordaan het die hofsaak verloor en is toe van die hand gewys toe hy weer aansoek gedoen het om by dié konsert op te tree. "Ons sien saam met musiekaanhangers daarna uit dat Theuns weer 'n belangrike element van die vertoning gaan uitmaak," het Coleske gesê.
"Afrikaans is Groot bly 'n groot hoogtepunt op die jaarlikse musiekkalender en ek het nog elke konsert wat ek daar saam met die duisende konsertgangers beleef het, baie geniet. Dit is belangrik vir Afrikaanse musiek en die wense van ons ondersteuners dat ons kragte saamsnoer. Ek sien uit na 2017 se konserte. Sien julle daar!" het Jordaan laat hoor.
Inligting rakende die datums en kaartjieverkope vir Afrikaans is Groot 2017 word binnekort bekend gemaak.